送薯預苗與興宗
作者：司馬光
朝代：宋

paragraphs: 客從魏都來，貽我山藷實。
散之膏土間，春苗比如櫛。
吾家庭戶狹，樹藝苦其密。
危根遞扶戴，怒牙猶拂欝。
興言念伊人，好嗜與我一。
家蓄桐君書，喜觀氾氏述。
雖爲簪带拘，雅尚林樊逸。
分獻取其誠，豈容羞薄物。
況聞知藥者，餌此等苓朮。
願益君子年，康直體無疾。
散誕得寛壤，繁大宜無日。
蕭梢新蔓抽，苯蒓故叢失。
入冬霜霰嚴，葉落掊可出。
伸如猿臂長，拳若熊膰腯。
拾木爨銅鼎，相期聚書室。
誰得與其徒，谿茶與山栗。